Ο Όμιλος **ATHENS VOICE** είναι ελληνική εταιρεία μέσων μαζικής ενημέρωσης που περιλαμβάνει την έντυπη εφημερίδα *Athens Voice*, την ιστοσελίδα *athensvoice.gr* και τον ραδιοφωνικό σταθμό *Athens Voice Radio 102,5*.

Η εφημερίδα Athens Voice είναι εβδομαδιαία, κυκλοφορεί κάθε Πέμπτη και διανέμεται δωρεάν στην Αθήνα, τη Θεσσαλονίκη και άλλες 20 πόλεις της Ελλάδος. Κυκλοφορεί από το 2003. Η εφημερίδα έχει αναθέσει σε σημαντικούς Έλληνες και ξένους καλλιτέχνες να φιλοτεχνήσουν το εξώφυλλό της.

Η Athens Voice και το athensvoice.gr περιλαμβάνουν πρωτότυπη ύλη, άρθρα και σχόλια για τα σύγχρονα κοινωνικοπολιτικά θέματα καθώς και άρθρα για τις τέχνες, τα βιβλία, τη μόδα, την αστική κουλτούρα, τα ταξίδια, τις εκδηλώσεις, τη νυχτερινή ζωή, τη γεύση και άλλα.

Ο ραδιοφωνικός σταθμός Athens Voice Radio 102.5 FM άρχισε να εκπέμπει στο τέλος του 2017.

Τα εξώφυλλα της Athens Voice στα Μουσεία
----------------------------------------

Στο εξώφυλλό της Athens Voice φιλοξενούνται έργα τέχνης. Κάθε Πέμπτη, από το 2003 που εκδόθηκε η εφημερίδα ζωγράφοι, γλύπτες, illustrators, φωτογράφοι, graffiti artists, Έλληνες και διάσημοι ξένοι, έχουν φιλοτεχνήσει το εξώφυλλό της. Τα πρωτότυπα έργα των εξώφυλλων φιλοξενήθηκαν για πρώτη φορά στο Μουσείο Μπενάκη το 2005 στην έκθεση «Η Τέχνη στην Πρώτη Σελίδα» που επαναλήφθηκε το 2006, το 2008 και το 2009. Η έκθεση φιλοξενήθηκε το 2012 στο Μουσείο Τυπογραφίας της εφημερίδας «Χανιώτικα νέα».

Τα συλλεκτικά γραμματόσημα Athens Voice από τα Ελληνικά Ταχυδρομεία
-------------------------------------------------------------------

Τον Οκτώβριο του 2019, δέκα επιλεγμένα εξώφυλλα της Athens Voice, φιλοτεχνημένα από τους καλλιτέχνες Διαμαντή Αϊδίνη, Αντώνη Κυριακούλη, Μανώλη Χάρο, Κωνσταντίνο Κακανιά, Αλέξανδρο Ψυχούλη, Κωνσταντίνο Βήτα, Βαγγέλη Περρή, Γιάννη Κουρούδη, Sotos Anagnos και Φώτη Πεχλιβανίδη, έγιναν συλλεκτικά γραμματόσημα από τα ΕΛΤΑ, γεγονός που συνέβη για πρώτη φορά στην ιστορία του Ελληνικού Τύπου. Η συλλεκτική σειρά των ΕΛΤΑ περιλαμβάνει επίσης 10 εικονογραφημένες καρτ ποστάλ και Ειδικούς Αναμνηστικούς Εικονογραφημένους Φακέλους.

Βραβεύσεις
----------

Η Athens Voice, πήρε, το πρώτο βραβείο Σχεδιασμού Εντύπου στα ΕΒΓΕ 2004. Η ηλεκτρονική έκδοση της εφημερίδας, athensvoice.gr έλαβε το Βραβείο καλύτερου ελληνικού ενημερωτικού site e-awards το 2012 ενώ το 2014 ο εκδότης της εφημερίδας Φώτης Γεωργελές βραβεύτηκε από το Ελληνικό Τμήμα της Ένωσης Ευρωπαίων Δημοσιογράφων με τη διάκριση «Κωνσταντίνος Καλλιγάς» που απονέμεται σε δημοσιογράφους για το «ήθος και τον ευρωπαϊκό τους προσανατολισμό». Η στήλη Eco Voice της Βασιλικής Γραμματικογιάννη στην Athens Voice βραβεύτηκε το 2014 και το 2017 για τη συνεισφορά της στην αντικειμενική ενημέρωση σε θέματα περιβάλλοντος. Η ενότητα City Guide του athensvoice.gr βραβεύτηκε στα Digital Media Awards στην κατηγορία Best Vertical-Thematic Sites/Lifestyle το 2018.

Κριτική και επιθέσεις
---------------------

Τον Νοέμβριο του 2014 τα γραφεία της εφημερίδας έγιναν στόχος εμπρηστικής επίθεσης από αναρχική ομάδα. Η επίθεση προκάλεσε εκτεταμένες ζημιές. Το γεγονός απασχόλησε τα διεθνή Μέσα Ενημέρωσης και καταδικάστηκε από τις δημοσιογραφικές οργανώσεις όλου του κόσμου. Τον Ιούνιο του 2019 επικρίθηκε από μερίδα χρηστών, πολιτικών και ελληνικών ΜΜΕ για αμφιλεγόμενο σχόλιο, το οποίο κατά κάποιους θεωρήθηκε ρατσιστικό και χυδαίο, που έγινε στην ιστοσελίδα της, και το οποίο συνέδεε τον θάνατο μιας νοσοκόμας στη Νίκαια, η οποία έπεσε από τον πρώτο όροφο νοσοκομείο, με τον Αλέξη Τσίπρα.

Η εφημερίδα απέσυρε το επίμαχο σχόλιο, έδωσε εξηγήσεις για τις προθέσεις της και κατήγγειλε τις διαδικτυακές επιθέσεις μίσους. Μερικές ημέρες αργότερα πραγματοποιήθηκε βανδαλισμός στην είσοδο των γραφείων της από αγνώστους και μέλη του Ρουβίκωνα προκάλεσαν καταστροφές εισβάλλοντας στα γραφεία της εφημερίδας με αφορμή το σχόλιο. Ο πρώην πρωθυπουργός Κώστας Σημίτης, ο πρόεδρος της Νέας Δημοκρατίας Κυριάκος Μητσοτάκης, ο πρώην πρόεδρος του ΠΑΣΟΚ Ευάγγελος Βενιζέλος, ο επικεφαλής του Ποταμιού Σταύρος Θεοδωράκης και κόμματα του Ελληνικού Κοινοβουλίου καταδίκασαν την επίθεση με επίσημες ανακοινώσεις κάνοντας λόγο για απόπειρα τρομοκράτησης των εργαζομένων.

Η Διεθνής και η Ευρωπαϊκή Ομοσπονδία Δημοσιογράφων προώθησαν καταγγελία στο Συμβούλιο της Ευρώπης, το οποίο έκανε ανάρτηση στην ηλεκτρονική του πλατφόρμα για την προώθηση και την προστασία της Δημοσιογραφίας και της προσωπικής ασφάλειας των Δημοσιογράφων. Η διεθνής οργάνωση «Δημοσιογράφοι Χωρίς Σύνορα» κάλεσε τις ελληνικές αρχές να βρουν τους υπευθύνους για την επίθεση. Αντιδρώντας στην επίθεση που δέχτηκε η εφημερίδα, δεκάδες καθηγητές πανεπιστημίου, πολιτικοί, δημοσιογράφοι και καλλιτέχνες καταδίκασαν σε κείμενο συλλογής υπογραφών τη στοχοποίηση της Athens Voice μετά το νέο κρούσμα επίθεσης στα γραφεία της.

Παραπομπές
----------

1. ↑  «Ο Φώτης Γεωργελές θυμάται πως έφτιαξε την Athens Voice». *www.klik.gr*. Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.
2. ↑  «Πώς φτιάχτηκε η Athens Voice». *E-tetradio.gr*. Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.
3. ↑  «Στον αέρα το Athens Voice 102.5 (ακούστε το σήμα του)». *E-tetradio.gr*. Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.
4. ↑  «Η Τέχνη στην Πρώτη Σελίδα - Μουσείο Μπενάκη». *www.benaki.org*. Ανακτήθηκε στις 24 Οκτωβρίου 2019.
5. ↑  «Η Τέχνη στην Πρώτη Σελίδα #3 - Μουσείο Μπενάκη». *www.benaki.org*. Ανακτήθηκε στις 24 Οκτωβρίου 2019.
6. ↑  «Η Τέχνη στην Πρώτη Σελίδα #4 - Μουσείο Μπενάκη». *www.benaki.org*. Ανακτήθηκε στις 24 Οκτωβρίου 2019.
7. ↑  «Η τέχνη στη πρώτη σελίδα, 8 - 27/8/2012». *Mουσείο Τυπογραφίας*. 5 Αυγούστου 2012. Αρχειοθετήθηκε από το πρωτότυπο στις 28 Μαρτίου 2022. Ανακτήθηκε στις 24 Οκτωβρίου 2019.
8. ↑  «Δέκα χρόνια A.V.». *Athens Voice*. Αρχειοθετήθηκε από το πρωτότυπο στις 24 Οκτωβρίου 2019. Ανακτήθηκε στις 24 Οκτωβρίου 2019.
9. ↑  «Απονεμήθηκαν τα ελληνικά διαδικτυακά βραβεία «e-awards 2012»». *www.kathimerini.gr*. Ανακτήθηκε στις 24 Οκτωβρίου 2019.
10. ↑  Team, ΤοΒΗΜΑ (17 Φεβρουαρίου 2014). «Τα βραβεία «Κωνσταντίνος Καλλιγάς» σε έλληνες δημοσιογράφους». *Ειδήσεις - νέα - Το Βήμα Online*. Ανακτήθηκε στις 24 Οκτωβρίου 2019.
11. ↑  «2014». *oikopolisawards.gr*. Αρχειοθετήθηκε από το πρωτότυπο στις 24 Οκτωβρίου 2019. Ανακτήθηκε στις 24 Οκτωβρίου 2019.
12. ↑  «ΕΛΛΕΤ: 45 Χρόνια, ένα μεγάλο ΕΥΧΑΡΙΣΤΩ! | Ελληνική Εταιρεία». *www.ellet.gr*. Αρχειοθετήθηκε από το πρωτότυπο στις 24 Οκτωβρίου 2019. Ανακτήθηκε στις 24 Οκτωβρίου 2019.
13. ↑  «Digital Media Awards 2019 - Congratulations». *Digital Media Awards 2019 - Congratulations* (στα Αγγλικά). Αρχειοθετήθηκε από το πρωτότυπο στις 24 Οκτωβρίου 2019. Ανακτήθηκε στις 24 Οκτωβρίου 2019.
14. ↑  «Εμπρηστική επίθεση στην «Αthens Voice» για τις «Λευκές νύχτες»». *tovima.gr*. 2014-11-06.. Ανακτήθηκε στις 2019-07-05.
15. ↑  «Ο εμπρησμός της ATHENS VOICE». *Athens Voice*. Ανακτήθηκε στις 31 Οκτωβρίου 2019.
16. ↑  «Athens voice: Σάλος για την ανάρτηση με την αποκλειστική». *Newsit.gr*. 30 Ιουνίου 2019. Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.
17. ↑  Newsroom. «Οργή από τη χυδαία ανάρτηση της Athens Voice για τη νεκρή νοσοκόμα». *Documento*. Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.
18. ↑  «Χυδαία ανάρτηση της Athens Voice για τη νεκρή νοσοκόμα και δικαιολογημένη οργή». *www.news247.gr*. Ανακτήθηκε στις 30 Ιουνίου 2019.
19. ↑  «Θύελλα αντιδράσεων για ανάρτηση σχετικά με τη νεκρή αποκλειστική - Η απάντηση της Athens Voice». *www.enikos.gr*. Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.
20. ↑  «Το λάθος της ATHENS VOICE και η προβοκάτσια εις βάρος της ATHENS VOICE». *Athens Voice*. Ανακτήθηκε στις 31 Οκτωβρίου 2019.
21. ↑  «Επίθεση «Ρουβίκωνα» στην Athens Voice - Κατέστρεψαν γραφεία και πέταξαν μαύρες μπογιές». 2019-07-04.. Ανακτήθηκε στις 2019-07-05.
22. ↑  «Δήλωση του πρώην Πρωθυπουργού Κώστα Σημίτη για την επίθεση στην Athens Voice». *Κώστας Σημίτης*. 5 Ιουλίου 2019. Αρχειοθετήθηκε από το πρωτότυπο στις 7 Οκτωβρίου 2019. Ανακτήθηκε στις 31 Οκτωβρίου 2019.
23. ↑  «Μητσοτάκης: Τρομοκρατική η επίθεση στην Athens Voice (video)». *Athens Voice*. Ανακτήθηκε στις 31 Οκτωβρίου 2019.
24. ↑  Admin. «Για την επίθεση στα γραφεία της Athens Voice». *evenizelos*. Αρχειοθετήθηκε από το πρωτότυπο στις 31 Οκτωβρίου 2019. Ανακτήθηκε στις 31 Οκτωβρίου 2019.
25. ↑  «Θεοδωράκης για την επίθεση στην A.V.: Η βαρβαρότητα σε όλο της το μεγαλείο». *Athens Voice*. Ανακτήθηκε στις 31 Οκτωβρίου 2019.
26. ↑  «Ανακοίνωση του Γραφείου Τύπου της Ν.Δ. για την επίθεση στην Athens Voice». *Νέα Δημοκρατία*. 4 Ιουλίου 2019. Αρχειοθετήθηκε από το πρωτότυπο στις 31 Οκτωβρίου 2019. Ανακτήθηκε στις 31 Οκτωβρίου 2019.
27. ↑  «Ανακοίνωση Γραφείου Τύπου Κινήματος Αλλαγής». *Κίνημα Αλλαγής*. 4 Ιουλίου 2019. Αρχειοθετήθηκε από το πρωτότυπο στις 9 Ιουλίου 2019. Ανακτήθηκε στις 31 Οκτωβρίου 2019.
28. ↑  «Στο Συμβούλιο της Ευρώπης η καταγγελία της ΕΣΗΕΑ για την επίθεση στα γραφεία της "Athens Voice"». *ΕΣΗΕΑ*. Αρχειοθετήθηκε από το πρωτότυπο στις 31 Οκτωβρίου 2019. Ανακτήθηκε στις 31 Οκτωβρίου 2019.
29. ↑  «Anarchists ransack Athens weekly's headquarters | Reporters without borders». *RSF* (στα Αγγλικά). 5 Ιουλίου 2019. Αρχειοθετήθηκε από το πρωτότυπο στις 31 Οκτωβρίου 2019. Ανακτήθηκε στις 31 Οκτωβρίου 2019.
30. ↑  «Δημοκρατικοί πολίτες σε κείμενο συμπαράστασης για την ATHENS VOICE». *Athens Voice*. Ανακτήθηκε στις 31 Οκτωβρίου 2019.

Εξωτερικοί σύνδεσμοι
--------------------

* *Athens Voice* (official site)